  Виталий Пронин С. ГирбасовТа юзырес учыр сярысь тодмо луиз 2011-тӥ ар пумын. Алнашысь нылпи юртысь воспитателез Сергей Гирбасовез янгыше уськытӥзы быдэ вуымтэ нылъёсыз «яратэмез» понна. Вылаз ик воргоронлэн дорысьтыз 20 пала патронъёссэ шедьтӥзы. Удмуртиысь Следствиея управление Гирбасовлы пумит куинь статьяя уголовной уж ӝутӥз.Суд дорозь сюрес вакчи ӧй вал. Быдэс районэз зуркатэм ужлы йылпумъян лэсьтӥзы 2012-тӥ арын декабрь пумын. Но паймытӥз мукетыз: еж нылъёсты «яратӥсь» Гирбасовез суд 5 арлы гинэ колоние келяз. Малы?Ӥӧно воргоронСергей Гирбасовен тодматскыны кылдӥз вал 2009-тӥ арын. Соку со ар мында нылпи юртын ужаз ни. Со вакытэгес ик детдомлэн выль директорез луиз Виталий Бердников. Кивалтӥсь ушъяськиз: та дырозь нылпи юртын ужасьёс пӧлын одӥг гинэ воргоронмы вал. Нош пиналъёс кышномурт бордын гинэ будыны кулэ ӧвӧл. Соос мед шӧдозы воргоронэз, атаез.Директорлэн Гирбасовлы осконэз бадӟым вал. Уго Сергей Петрович котыр ласянь синмаськымон. Отставкаысь майор, кунгожез утись. Районысь пиосты но нылъёсты огазеяз «Граница» клубе. Майор ачиз ик сюлмаськылӥз пиналъёсты дышетскыны келян пумысен - соос военной институтъёсы но академиосы пырылӥзы, пӧлазы ик Гирбасовлэн Катя нылыз но. Сергей Петрович сярысь мон «Нуныяськыны дыр ӧвӧл» нимо зарисовка но гожтӥ.- Мумы-бубытэк будӥсь нылпиос - со пиштӥсь кузьым овӧл. Шаянтыны ярато, эрико луэмзы потэ. Соосты визьманы луоз, дисциплинаез чакласа, мугорзэс нуналмысь кыдатыса, - мылкыдзэ ӝот-ӝот пусйиз соку Гирбасов.Но армиын кадь радъяно дисциплинаез вакчи дыр куспын мукет палыныз берыктӥськиз.- Детдомын пиналъёс уло, семьяослы люкиськыса. Котькудаз таӵе семьяын Гирбасовлэн аслаз «синъёсыз» но «пельёсыз» вал. Тодоно, кин но мар вера со сярысь. Котькуд иворлэн дуныз вал. Огшоры зулён - 10 манет, выльзэ кылӥсь-тодӥсьёслы - 30-50 манет. Нылкышно воспитательёсын Гирбасов нокызьы но ӧз тэры. Солэн чакламезъя, кышномурт - со «баба, кухарка». Таӵе «адӟем карымон» дышетӥсьсы вӧзын мукет воспитательёслы бадӟымъёсыз пиос мытылӥзы гинэ на, - югдурез вера нылпи юртлэн выль директорез Марина Алексеева.Дышетон удысын уждунъёс бадӟымесь ӧвӧл. Озьы ке но Гирбасов кык ставкалы ужаны пӧрмытылӥз - воспитатель но педагог лыдъяськиз. Мукет ужасьёс верамъя, солэн уждунэз, директорен огмында люкаськылӥз. Вылаз ик гид тыр пудоен улӥз на - таоссэ сюдыны-утялтыны Гирбасов доры вожмаськыса мыно вал нылпи юртысь пиос. Таӵе амалэз Сергей Петрович ӟечен пусйылӥз: нылпис котькыӵе ужлы дышыса будыны кулэ. Соин уксёлы майор ӧз ёрмылы. Вылаз ик, бадӟымъёссэ пиосты ӵош «кунояськыны» но дышетӥз.Гирбасовлэн таӵе амалэн ужамезлы пумит луись воспитательёс но шедьылӥзы. Но майор нылкышноослэсь малпанъёссэс санэ ик ӧз басьтылы. Кинлы ке пумитаз - сач-сач матькетон, куд-огезлы пумит - мыжык.Коллективын югдурез тупатон вылысь ужасьёс вазиськылӥзы директорлы, нош Виталий Бердников таӵе веранъёслы огпорма вазьылӥз: «Озьы уз луы, юнме зулиськоды». Соин нылпи юртын бугырскем сюлэмшугъяськонъёс кивалтӥсьлэн кабинетаз ик кысылӥзы. Нош пиналъёс пӧлын Гирбасов шара вералляз ни: «Мон кузё, мынэсьтым юано!»Кира но ВераЕж нылъёсты «яратэмез» понна Следствиея управление Гирбасовлы пумит кык статьяя уголовной уж ӝутӥз. Огез - 16 аресозь вуымтэ нылашен кӧламез понна. Мукетыз статья чурытгес вал - покчи муртэ эриктэманы выремез понна.Нялтас вераса, йӧно воспитательлэн ки улаз шедизы сузэръёс Кира но Вера (быдэ вуымтэ нылъёслэн нимъёссы воштэмын).- Самой чебер, чылкыт нылъёс борды кырмиськиз ук со, - чабкиське та сузэръёслэн воспитательзы Алевтина Шишкина. - Кызьы ӧм шӧдэ? Киралэсь но Гирбасовлэсь кусыпъёссэс нуналмысь адӟимы ук. Кира солы «тон» яке «Петрович» шуыса гинэ вазиське ни вал. Нырысь оскыны но шуг вал, оло юнме куалектӥськом. Директорлы вераськом но - нош со пумитамы «Озьы уз луы, юнме зулиськоды» шуэ.Та сузэръёс нылпи юртэ вуизы 2007-тӥ арын Грак районысь. Бадӟымезлы Киралы соку 10 арес тырмемын ни вал. Но малы ке воспитательёслы соку ик тодмо луиз: та нылаш «чылкыт» ӧвӧл ни, пиосмурт но кышномурт кусыпъёс сярысь со книгаысь гинэ уг тоды. Зэмзэ вераса, нылпи юртэ шедись пиналъёс сярысь иворез утёнъя нимысьтыз приказ вань. Нош таяз учырын со чакламын ӧй вал.Кӧня ке ар куспын Кира «кисьмаз». Сокугес ик сое синйылтӥз детдомын ужаны кутскем Гирбасов. Но Кира пумитъяськиз дышетӥсьлэн пыкылон-косъяськонэзлы. Та югдурез воргорон ачиз бералтыны ӧз быгаты бере, солы юрттыны кутскизы бадӟымъёсыз пиос. Макем секыт но вӧсь быдэ вуись мурт понна нуналмысь ултӥян, пыд пуктон - веранэз ик ӧвӧл, дыр. Ӝожтӥськыны нокинлы, кинлы ке мадид ке, уката урод луоз. Озьы-а, тазьы-а, но нылашлэн пумитъяськонэз чигиз.- Огполаз нылъёсты ураме потыны лэзи. Кира Света нимо эшеныз ӵош кошкизы. Кӧня ке улыса, Света берен вуиз, огназ. «Мар луиз?» юанэлы валэктӥз: детдомысь пиос, пе, соку ик сутӥзы но Кираез Гирбасов доры берытскыны косӥзы. Иське, Киралэсь котькуд вамышсэ чакласа уло вал соос, - вера воспитатель Алевтина Шишкина.Нылпи юртын ужась кышноос адӟизы мукетсэ но. Кира туж ӵем пылаське, собере кытчы ке ыше. Яке шуак-дуак кытысь ке вуэ но, нош ик пылаське. Нырысь малпазы, сокем чылкытэз яратэ-а, мар-а. Собере валаны кутскизы, юнме шорысь та ӧвӧл. Бӧрысь нылашлэн уксёез кылдыны кутскиз. 15 аресъем дыды кытчы ке ышылыны, юыса вуылыны шӧтаз.Мукет воспитательёслэн визьмамзылы, тышкаськемзылы, лӥятэмзылы пумит Киралэн веранэз одӥг вал:- Мыным тӥ уд ни юрттэ.Венез мешоке уд ватыТа ӟиго-ӟуго герд вазь-а, бер-а, но одно ик сэрттӥськысал. Гирбасов ассэ ӧз ни шӧдылы.- Зарядкае сема тысен потӥ. Сема куадамме адӟыса, Гирбасов пельдорам васькытӥз ук! Нош пумитаз нокин но, мукет воспитательёс но номыр вераны ӧз дӥсьтэ,- тодаз вае 14 аресъем Маша.Майорлэн «узатэм» пиосыз дась вал ни быдэс нылпи юртысь пиналъёсты лёганы. Пияшъёслэн тазьы вӧсь каремзы сярысь чагиськыны нылъёс школа бере мынӥзы ёросысь Прокуратурае.Кӧня ке нунал ортчыса, детдомысь огез нылаш ӝожтиськиз кӧтыз висе шуыса. Вераз, пиос, пе, ӵыжазы. Соин скороез ӧтьытэк ӧйлась, полиция вуиз на. Палэнысь адямиос адӟизы, нылпиос ваньмыз ӧвӧл - пиос сяна, Вика но ышемын. Кытын соос? Тазэ нокин уг тоды. Ӝыт 9 час бере ваньмыз интыязы луыны кулэ ни. Жингыртӥзы Гирбасовлы. Нош со телефонзэ уг куты. Таин валче кошкизы нылпиосты утчаны. Ӧтизы районысь быдэ вуымтэосын ужанъя комиссиысь адямиосты. Ышем-бырем компаниез шедьтӥзы витьымтэ шорысь. Нылпи юртлы матысь коркан вӧзысь ӧскись пияшез адӟизы. Татчы пыризы но - быдэс юондыр, детдомысь кудӟем нылпиос. Нош мукет висъетысь адӟизы одӥг валесын кыллись 48 аресъем Гирбасовез но 15 аресъем Кираез. Нылаш, пырисьёсты адӟыса, чулькак шифанере пегӟиз, кудӟем Гирбасов мазэ-созэ валаса но ӧз вутты.Следствие мыныку, шараяськиз на мукетыз но учыр. Кӧттырмостэм Гирбасов эриктэманы вырем Киралэсь сузэрзэ - 13 аресъем Вераез. Гужем походэ ветлыкузы, пиосмурт та еж нылокез машинае кельтэм. Но кужмысь карыны Вераез пӧрмытымтэ.Кира дусымезлэсь таӵе малпанъёссэ чутрак ӵогыны выриз: Петрович, сузэрме эн сантэма. Нош азьзэ-берзэ шӧдылӥсьтэм воргорон пумитаз мыньпотӥз: уксёлы ёрмиз ке, ачиз лыктоз ай.- Нылпиос но, воспитательёс но, суд мыныку, показаниоссэс Гирбасов азьын шара сётыны ӧз дӥсьтэ. Соос сокем кышкало та адямилэсь. - вера Алнаш районысь прокурорлэн воштӥсез Александр Чирков. - Таӵе секыт процесс Алнашын ноку ӧй вал на. Огшоры суд бере протокол ог 30 бам луэ, таяз радэ со 483 страница люкаськиз. Судэ адвокат ӧтиз 50-лэсь трос адӟисьёсты (свидетельёсты). Гирбасовез утьыны адвокат одӥг тактика бырйиз: ӵош ужась эшъёсыз солы вожъясько но сьӧдманы туртто. Нош 15 аресъем нылаш но солэн сузэрез асьсэос янгышесь, соос юо но калго.Озьы следствие ӵоже куинь уголовной статьяен пусъем йыружъёс небӟизы. Нырысь ик 2012-тӥ арын воштӥськиз закон. 16 аресозь вуымтэ нылэн кӧламез понна Гирбасовез 3 арозь пытсэт сьӧры келяны луэ вал ке, табере законын пусъемын: нылмурт кисьмамын ке (половая зрелость), татын кыл кутон ӧвӧл ни. Экспертъёслэн чакламзыя, Кира, зэмзэ но, кисьмамын ни.Небӟиз мукетыз но статья. 13 аресъем Вераез эриктэманы вырон (таиз понна 12-20 ар сётыны луэ вал) капчигес кул кутонлы берытскиз. Гирбасовлы 4 ар сётӥзы. Бордаз ватсаськиз на патронъёсты дораз возем понна статья - оглом воргоронлы 5 ар колониын пуконо луоз. Со сяна, азьвыл воспитательлы 5 ар ӵоже дышетон удысын ужаны уг яра.Нош нылпи юртлэн азьвыл директорез ужысь капчияк гылӟиз. Солы нокыӵе кыл кутон но ӧз лякиськы. Кира кылем ар ӵоже эмъяськиз психиатр но нарколог дорын. Али Ижысь огаз колледжын дышетске. Нош Вера выжтэмын мукет нылпи юртэ. Алнаш нылпи юртысь ӝоген кошкозы майорлэн дышетэм пиосыз. Кема аръёс ӵоже ужась учрежденилэсь куашкатэм данзэ ӝутыны но нылпиосты шонер, визьман сюрес вылэ султытыны сюлмаське ни выль кивалтӥсь.Алёна Ионина Теги: Алнаш нылпиюрт СергейГирбасов  